**Štatút**

**Kurikulárnej rady**

**ČI. 1**

**Úvodné ustanovenie**

Tento štatút upravuje pôsobnosť a postavenie, zásady činnosti, zloženie a spôsob rokovania Kurikulárnej rady.

**ČI. 2**

**Pôsobnosť a postavenie Kurikulárnej rady**

(1) Kurikulárna rada je odborným, iniciačným a poradným orgánom ministra školstva, vedy, výskumu a športu (ďalej len „minister“) v kľúčových oblastiach výchovy a vzdelávania, najmä v oblasti inovácie obsahu výchovy a vzdelávania; reforiem obsahu, foriem a podmienok vzdelávania a najmä je jej úlohou napomáhať kontinuite, systematickosti, participatívnosti procesov zmien a rozvoja v rezorte školstva.

(2) Kurikulárna rada v oblasti svojej pôsobnosti najmä

a) posudzuje návrhy zásadných dokumentov Ministerstva školstva, vedy, výskumu a športu Slovenskej republiky (ďalej len „ministerstvo“) v kurikulárnej oblasti a prijíma k nim návrhy a vyjadrenia,

b) vyjadruje sa k štátnym vzdelávacím programom, k ich inováciám, revíziám a dodatkom a ďalším dôležitým dokumentom,

c) predkladá ministerstvu vlastné podnety z kurikulárnej oblasti,

d) pripravuje podklady pre rozhodovanie ministra v kurikulárnej oblasti,

e) predkladá podnety k opisom učiteľských študijných odborov a v spolupráci so Slovenskou akreditačnou agentúrou pre vysoké školstvo predkladá ministerstvu návrhy na ich zmeny,

f) posudzuje a spolupracuje formou konzultácií a svojich návrhov pri tvorbe systémových zmien, legislatívnych zmien a nelegislatívnych zmien zameraných na obsah, formy a podmienky vzdelávania,

g) vyjadruje sa a spolupracuje pri tvorbe výziev a implementačných plánov strategických projektov, najmä projektov na plnenie úloh Plánu obnovy a odolnosti Slovenskej republiky alebo projektov v rámci Operačného programu Slovensko,

h) predkladá ministrovi návrhy na zmeny a doplnenia tohto štatútu.

**ČI. 3**

**Zásady činnosti Kurikulárnej rady**

(1) Činnosť, pôsobnosť a komunikácia Kurikulárnej rady je postavená na zásadách odbornosti, transparentnosti a participácie. Kurikulárna rada sa neviaže na žiadnu politickú stranu, ideológiu alebo náboženstvo.

(2Každý člen Kurikulárnej rady je povinný vopred ohlásiť aj potenciálny konflikt záujmov alebo riziko, že by sa jeho účasť na hlasovaní mohla interpretovať ako konflikt záujmov. V takom prípade sa dotknutý člen dobrovoľne nezúčastňuje na hlasovaní alebo o jeho účasti na hlasovaní rozhodne väčšina prítomných členov Kurikulárnej rady.

**ČI. 4**

**Zloženie Kurikulárnej rady**

(1) Kurikulárnu radu tvoria predseda, ďalší členovia a tajomník; tajomník nie je členom Kurikulárnej rady.

(2) Predsedu volia spomedzi seba členovia Kurikulárnej rady.

(3) Kurikulárna rada má 23 členov, ktorí musia spĺňať kritérium vysokej odbornej úrovne a autority, a ktorých vymenúva a odvoláva minister. Minister vymenúva

a) osem členov z návrhov organizácií reprezentujúcich materské školy, základné školy, stredné školy a školské zariadenia,

b) štyroch členov z návrhov odbornej verejnosti,

c) troch členov z návrhov vysokých škôl pripravujúcich budúcich pedagogických zamestnancov alebo odborných zamestnancov,

d) osem členov bez návrhu z expertov pôsobiacich v oblasti výchovy a vzdelávania v Slovenskej republike alebo v zahraničí.

(4) Členstvo v Kurikulárnej rade je dobrovoľné a nezastupiteľné.

(5) Členstvo v Kurikulárnej rade zaniká

a) doručením písomného oznámenia o vzdaní sa členstva sekretariátu Kurikulárnej rady; funkcia člena zaniká dňom doručenia písomného oznámenia člena o vzdaní sa funkcie člena alebo dňom uvedeným v písomnom oznámení člena o vzdaní sa funkcie člena,

b) odvolaním,

c) obmedzením spôsobilosti na právne úkony člena alebo

d) smrťou alebo vyhlásením za mŕtveho.

(6) Minister odvolá člena podľa odseku 3 písm. a), b) alebo písm. c) na návrh subjektu, ktorý navrhol jeho vymenovanie.

(7) Minister môže odvolať člena podľa odseku 3 písm. a), b) alebo písm. c), ak bol člen právoplatne odsúdený za trestný čin alebo na základe uznesenia Kurikulárnej rady schváleného tajným hlasovaním, ak člen opakovane alebo závažným spôsobom porušuje tento štatút. Minister môže odvolať člena podľa odseku 3 písm. d) aj bez udania dôvodu.

(8) Tajomníkom je zamestnanec organizačného útvaru ministerstva, v ktorého pôsobnosti sú štátne vzdelávacie programy (ďalej len „príslušný útvar“).

**Čl. 5**

**Organizácia činnosti Kurikulárnej rady**

(1) Kurikulárna rada zasadá najmenej raz za dva mesiace a vždy, keď o to požiada minister alebo aspoň osem členov. O termíne zasadnutia rozhoduje predseda po predchádzajúcom prerokovaní s kanceláriou ministra.

(2) Zasadnutie zvoláva predseda prostredníctvom tajomníka. Zasadnutie vedie predseda; v čase jeho neprítomnosti ním písomne poverený člen.

(3) Zasadnutie sa môže uskutočniť aj prostredníctvom videokonferencie alebo inými prostriedkami informačnej a komunikačnej technológie bez fyzickej prítomnosti členov.

(4) Materiály na zasadnutie sa predkladajú prostredníctvom sekretariátu Kurikulárnej rady.

(5) Pozvánku zasiela členom tajomník spolu s podkladmi na zasadnutie.

(6) Kurikulárna rada je uznášaniaschopná, ak je na jej zasadnutí prítomná nadpolovičná väčšina jej členov.

(7) Kurikulárna rada prijíma svoje závery formou uznesenia. Na prijatie uznesenia sa vyžaduje nadpolovičná väčšina hlasov prítomných členov. Pri rovnosti hlasov rozhoduje hlas predsedu, alebo člena, ktorý vedie zasadnutie.

(8) Ak sa člen nemôže zúčastniť zasadnutia, oznámi elektronicky túto skutočnosť bez zbytočného odkladu tajomníkovi.

(9) V odôvodnenom prípade možno na základe rozhodnutia predsedu hlasovať elektronicky. Pri elektronickom hlasovaní tajomník elektronicky zašle členom podklady. Členovia svoje vyjadrenia zasielajú na adresu elektronickej pošty určenú tajomníkom v lehote určenej predsedom, ktorá je najmenej 5 pracovných dní. Uznesenie je pri elektronickom hlasovaní prijaté, ak sa za jeho prijatie vyjadrila nadpolovičná väčšina všetkých členov v lehote určenej predsedom.

(10) Kurikulárna rada sa môže na svojom zasadnutí uzniesť o tom, že o určených bodoch programu zasadnutia sú povinní členovia zachovávať mlčanlivosť; uznesenie sa prijíma najneskôr pred prerokovaním príslušného bodu programu.

(11) Člen je vylúčený zo zasadnutia, ak so zreteľom na jeho pomer k veci možno mať pochybnosť o jeho nezaujatosti. Túto skutočnosť vyznačí tajomník v zápisnici zo zasadnutia pri príslušnom bode programu. Ak sa člen, dozvie o skutočnostiach, pre ktoré by mal byť vylúčený zo zasadnutia, oznámi túto skutočnosť bez zbytočného odkladu predsedovi.

(12) Kurikulárna rada môže k plneniu svojich úloh zriaďovať pracovné komisie. Členmi pracovnej komisie môžu byť aj osoby, ktoré nie sú členmi Kurikulárnej rady. Členovia pracovnej komisie musia spĺňať kritérium vysokej odbornej úrovne a autority. Členov pracovnej komisie vymenúva a odvoláva na návrh Kurikulárnej rady minister.

(13) Predsedom pracovnej komisie je člen Kurikulárnej rady určený predsedom Kurikulárnej rady. Predseda pracovnej komisie zodpovedá za činnosť pracovnej komisie, zvoláva jej zasadnutia a určuje jej program.

(14) Pracovné komisie predkladajú výsledky svojej práce Kurikulárnej rade.

(15) Na zabezpečenie kvalifikovaných záverov môže Kurikulárna rada odporučiť ministrovi vypracovanie odborného materiálu expertom v príslušnej oblasti zo Slovenskej republiky alebo zo zahraničia alebo priamo požiadať o jeho vypracovanie.

**Čl. 6**

**Organizačno-technické, materiálne a finančné zabezpečenie**

(1) Kurikulárna rada má sekretariát, ktorým je príslušný útvar. Sekretariát

a) vypracúva pozvánky na zasadnutie,

b) vedie a archivuje dokumentáciu zo zasadnutí.

(2) Tajomník

a) zúčastňuje sa zasadnutí,

b) pripravuje program zasadnutia,

c) vyhotovuje prezenčnú listinu zo zasadnutia,

d) vypracúva zápisnicu zo zasadnutia, ktorú schvaľuje predseda.

(3) Činnosť Kurikulárnej rady a jej pracovných komisií organizačno-technicky, materiálne a finančne zabezpečuje príslušný útvar.

(4) Náklady členov spojené s účasťou na zasadnutiach a spojené s činnosťou Kurikulárnej rady hradí ministerstvo.

**ČI. 7**

**Záverečné ustanovenie**

Zmeny a doplnenia tohto štatútu sa vykonávajú príkazom ministra.